ORDE do 25 de marzo de 2004 pola que se regulan axudas extraordinarias a emigrantes galegos retornados e aos seus familiares para o exercicio 2004.
CONSELLERÍA DE EMIGRACIÓN — III. OUTRAS DISPOSICIÓNS — 02/04/2004

O Decreto 196/2003, do 20 de marzo, polo que se desenvolve a estrutura orgánica da Consellería de Emigración, establece que esta consellería é o órgano da Administración da Comunidade Autónoma ao que lle corresponden as competencias relativas á política inmigratoria nacional e estranxeira en Galicia.
No exercicio desta competencia, esta consellería considera conveniente a convocatoria dunha orde de axudas económicas en favor de emigrantes retornados e os seus familiares que ten por obxecto a protección de situacións de carencia que puidesen derivarse do retorno.
No marco desta orde preténdese reforzar a cobertura ao colectivo de persoas maiores de 65 anos que se atopen nunha especial situación de vulnerabilidade.
Por todo o exposto e no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
O obxecto desta orde é a concesión de axudas extraordinarias e non periódicas dirixidas aos emigrantes galegos retornados e aos seus familiares, para atender situacións de necesidade ou precariedade económica derivadas do seu retorno á Comunidade Autónoma de Galicia.
Artigo 2º.-Beneficiarios.
1. Poderán ser beneficiarios e solicitar estas axudas:
a) Os emigrantes naturais de Galicia que tiveron o seu lugar de residencia no estranxeiro e volvesen á Comunidade Autónoma.
b) Os familiares das persoas indicadas no punto anterior unidos a estes por matrimonio, parentesco por consanguinidade ou afinidade en primeiro grao, ou por adopción e parentes consanguíneos de segundo grao, así como os viúvos/as ou orfos/as de emigrantes naturais de Galicia.
De existiren varios solicitantes integrados dentro dos graos de parentesco sinalados neste punto que convivan no mesmo domicilio, só un deles poderá ser beneficiario das axudas reflectidas nesta orde.
2. Os beneficiarios anteditos deberán acreditar estar en posesión da nacionalidade española antes do retorno e ter a súa residencia en Galicia.
Artigo 3º.-Requisitos.
1. Os requisitos exixidos para poderen ser beneficiarios son os seguintes:
a) Teren residido legalmente no estranxeiro un mínimo de 3 anos ininterrompidos inmediatamente anteriores á data da súa chegada a España.
b) Teren traballado no exterior durante un período mínimo de 1 ano.
Quedarán eximidos deste requisito os solicitantes que no momento da presentación da solicitude teñan cumpridos 65 anos.
No caso de non ser español de orixe o período traballado computarase só a partir da adquisición da nacionalidade española.
c) Non ter transcorrido máis de 1 ano entre a data do seu retorno e a da entrada en vigor desta orde.
d) Estar empadroado e ter residencia nun concello da Comunidade Autónoma de Galicia.
e) Carecer de rendas ou ingresos suficientes, computándose como tales todo tipo de rendas, mesmo as axudas, públicas ou privadas, de natureza semellante ás previstas nesta orde.
Entenderanse como rendas ou ingresos insuficientes os que non superen o salario mínimo interprofesional para o ano 2004 (460,50 A), fixado no Real decreto 1793/2003, do 26 de decembro (BOE do 27 de decembro), e relativos á renda per cápita da unidade familiar entendida tal como se sinala no artigo 4º desta orde.
2. Quedan excluídos das axudas desta convocatoria os beneficiarios da convocatoria de axudas extraordinarias a emigrantes retornados e aos seus familiares para o exercicio 2003, regulada pola orde da Consellería de Emigración do 9 de xuño de 2003.
Artigo 4º.-Criterios de adxudicación.
A adxudicación das axudas efectuarase, para os solicitantes aos que se fai referencia no artigo 5º.b), conforme os criterios e a gradación que se establece a continuación:
1. Situación económica per cápita mensual da unidade familiar do solicitante ponderada consonte o total de ingresos e de rendas percibidas e o número de membros da unidade familiar, segundo o seguinte baremo:
a) Ingresos e rendas inferiores ao 50% do salario mínimo interprofesional: 3 puntos.
b) Ingresos e rendas do 50% ata o 75% do SMI: 2 puntos.
c) Ingresos e rendas do 75% do SMI ata o SMI: 1 punto.
Para estes efectos, entenderase como unidade familiar a integrada polo solicitante e, se é o caso, o cónxuxe, fillos e parentes por consanguinidade, afinidade ou adopción ata o segundo grao sempre que convivan e dependan economicamente do solicitante.
2. Número de membros da unidade familiar menores de 18 anos: 1 punto por menor.
3. Situación de discapacidade do solicitante e/ou de membros da unidade familiar que dependan economicamente del:
Minusvalidez igual ou superior ao 33% e inferior ao 65%: 1 punto por persoa.
Minusvalidez superior ao 65%: 2 puntos por persoa.
No caso de que necesite axuda de 3ª persoa para as actividades básicas da vida diaria aumentarase nun punto a valoración por persoa que se atope na antedita situación.
4. Estado de saúde do solicitante ou dos membros da unidade familiar consonte a necesidade de tratamentos médicos continuados debidamente acreditados, sempre e cando non se tivese valorado no punto 3 deste artigo: 1 punto por persoa.
Artigo 5º.-Natureza e contía das axudas.
As axudas teñen carácter persoal, serán de pagamento único e o seu importe establécese do seguinte xeito:
a) Solicitantes que teñan 65 anos cumpridos no momento da presentación da solicitude nos que a
renda per cápita da unidade familiar, entendida tal como se sinala no artigo 3º.e) da orde, sexa inferior ao 75% do SMI: 1.500 A.
b) Solicitantes menores de 65 anos e maiores desta idade pero non incluídos no punto anterior, a contía será variable e establecerase en función dos criterios recollidos no artigo 4º, de acordo co seguinte:
-Situación de necesidade valorada de 1 a 4 puntos: 650 A.
-Situación de especial necesidade valorada de 5 puntos en adiante: 850 A.
Artigo 6º.-Solicitude e prazo.
1. As solicitudes dirixiranse á Consellería de Emigración e poderán presentarse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada por la Lei 4/1999, do 13 de xaneiro.
2. O prazo ordinario de presentación das solicitudes será de dous meses, contados a partir do día seguinte ao da publicación desta orde. Non obstante, establécese un prazo extraordinario ata o 30 de setembro para aqueles supostos en que o retorno do solicitante se producise despois de concluído o prazo ordinario de presentación de solicitudes, non séndolles neste caso esixible o requisito establecido no artigo 3º.1 c).
Artigo 7º.-Documentación.
1. As solicitudes presentaranse segundo modelo oficial establecido como anexo I a esta orde á que deberán achegar a seguinte documentación en orixinal ou copia debidamente compulsada:
1) DNI ou pasaporte en vigor do solicitante.
2) Documentos xustificativos da condición de galego e, ademais, en caso de alegar algunha relación de parentesco das sinaladas no artigo 2.1º b) da orde, acreditación documental do vínculo do solicitante co galego de orixe.
3) Libro de familia do solicitante, de ser o caso.
4) Certificacións municipais emitidas con posterioridade á data de entrada en vigor desta orde que acrediten:
-Alta do solicitante no padrón do concello galego onde teña fixada a súa residencia.
-Convivencia dos membros da unidade familiar.
5) Certificado de emigrante retornado, expedido pola área ou dependencia de Traballo e Asuntos Sociais das delegacións ou subdelegacións do Goberno, en que consten, entre outros extremos, a súa saída de España e o seu retorno, así como o tempo traballado no exterior.
Para os solicitantes que retornen de países pertencentes ao Espacio Económico Europeo de non poderen achegar o certificado de emigrante retornado, substituirase este pola certificación relativa aos períodos computables para a concesión das prestacións por desemprego (certificado E 301).
6) Baixa consular.
7) Certificación de vida laboral expedida pola Tesourería Xeral da Seguridade Social referida ao solicitante.
8) Documentación acreditativa dos ingresos económicos do solicitante e da súa unidade familiar entendida como se sinala no artigo 4º.
9) Cando o solicitante sexa o cónxuxe viúvo/a ou orfo/a do emigrante galego, achegará ademais o correspondente certificado de defunción expedido pola autoridade competente do país onde se producise o falecemento.
10) Informe médico actualizado expedido polos servicios públicos de saúde españois, en caso de alegar enfermidade.
11) Certificado expedido polo órgano competente en España que acredite o grao de minusvalidez, en caso de alegar tal circunstancia.
12) Declaración do conxunto de todas as axudas solicitadas ou concedidas para a mesma finalidade polas distintas administracións públicas competentes, incluída no anexo I da orde.
2. Cando os documentos achegados ao expediente polos solicitantes estean nun idioma distinto do galego ou do castelán, deberase presentar tradución deles a calquera destes idiomas.
3. A Dirección Xeral de Apoio á Inmigración poderá solicitar dos servicios sociais comunitarios do concello onde tivera fixada a residencia o solicitante, a emisión dun informe social en que se reflita a súa situación familiar, sociolaboral e económica co fin de valorar a oportunidade da concesión da axuda solicitada.
Os ditos servicios sociais poderán remitir este informe xunto coa solicitude e o resto da documentación necesaria para a valoración dela sen mediar previa solicitude da dirección xeral cando o solicitante utilice estes servicios como apoio para a tramitación da axuda.
4. Malia o disposto anteriormente, a Consellería de Emigración poderalle solicitar ao interesado calquera outra documentación que considere necesaria para a valoración e resolución do expediente.
5. De conformidade co disposto no artigo 15.4º do Decreto 287/2000, do 21 de novembro, polo que se desenvolve o réxime de axudas e subvencións
públicas da Comunidade Autónoma de Galicia, antes do derradeiro pagamento da axuda o beneficiario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para a mesma finalidade, das distintas administracións públicas competentes ou das súas entidades vinculadas ou dependentes.
Artigo 8º.-Emenda da solicitude.
Se a solicitude non estivese debidamente cuberta ou non se achega a documentación exixida, a Consellería de Emigración requirirá o interesado para que, no prazo máximo de dez días, emende a falta ou achegue os documentos preceptivos, con indicación de que, se así non o fixese, se terá por desistido da súa petición, de conformidade co disposto no artigo 71.1º da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, ditándose resolución para o efecto.
Artigo 9º.-Resolución.
Correspóndelle ao conselleiro de Emigración a resolución destas axudas no prazo máximo de 6 meses, contado desde a presentación da solicitude no rexistro do órgano competente para a súa tramitación. Transcorrido o dito prazo sen que se ditasen as resolucións expresas, poderán entenderse desestimadas as solicitudes, de acordo co establecido no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 10º.-Recursos.
Contra a resolución que pon fin á vía administrativa, poderán os interesados interpoñer recurso potestativo de reposición ante o mesmo órgano que a ditou, no prazo dun mes contado a partir do día seguinte ao da recepción da correspondente notificación, no caso de resolución expresa; se non o for, o prazo será de 3 meses contados a partir do día seguinte a aquel en que se produza o acto presunto.
A resolucións poderá ser impugnada directamente mediante recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia no prazo de 2 meses contados a partir do día seguinte ao da recepción da corrrespondente notificación, se a resolución é expresa. Se non o for, o prazo será de 6 meses contados a partir do día seguinte a aquel en que se produza o acto presunto.
Artigo 11º.-Modificación da resolución de concesión.
Toda alteración das condicións tidas en conta para a concesión das axudas poderá dar lugar á modificación da resolución de concesión, de acordo co disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 12º.-Reintegro.
Procederá o reintegro, total ou parcial, das axudas públicas xunto cos xuros de demora devengados, no caso de obtención da subvención sen reunir os requisitos exixidos para a súa concesión, segundo o disposto no artigo 78.9º do texto refundido da Lei de réxime financeiro e orzamentario de Galicia, segundo a redacción dada pola Lei 8/1999, do 30 de decembro, así como no art. 19 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións adicionais
Primeira.-Delégase no director xeral de Apoio á Inmigración a competencia para resolver os procedementos que se tramitan ao abeiro desta orde.
Segunda.-O programa de axudas extraordinarias para emigrantes retornados e os seu familiares concederase con cargo á partida orzamentaria 17.03.213A.480.0 e por un importe máximo de ata catrocentos vintecinco mil euros (425.000 A), quedando condicionada a concesión destas axudas a existencia de crédito orzamentario establecido a este fin.
Non obstante, a dita asignación orzamentaria poderá ser incrementada de acordo coa dispoñibilidade de crédito da Dirección Xeral de Apoio á Inmigración.
Terceira.-As solicitudes presentadas ao abeiro da orde da Consellería de Emigración de 9 de xuño, pola que se regulaban as axudas extraordinarias a emigrantes galegos retornados e aos seus familiares para o exercicio 2003 que, presentadas dentro de prazo e cumprindo todos os requisitos exixidos na correspondente orde de convocatoria, non fosen atendidas por falta de dispoñibilidade orzamentaria, poderán concederse con cargo aos créditos orzamentarios previstos nesta orde de convocatoria, sempre que siga existindo a situación de necesidade obxecto da anterior solicitude.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de marzo de 2004.
Aurelio D. Miras Portugal
Conselleiro de Emigración
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA